Jean Bigirimana, burunda ĵurnalisto, kiu laboris por la ĵurnalo Iwacu, malaperis la 22an de julio 2016. © Iwacu

05/09/2017

Krimoj kontraŭ la homaro estis plenumitaj kontraŭ la civita loĝantaro en Burundo, laŭ raporto de UN-komisiono, kiu petas «urĝegan» enketon de la Internacia punkortumo.

Bazita sur ĉirkaŭ 500 atestoj de burundanoj, kiuj fuĝis eksterlanden, tiu komisiono listigis multajn malobservadojn de la homaj rajtoj, plenumitaj de post aprilo 2015:

«Inter tiuj malobservadoj, figuras arestadoj kaj arbitraj enkarcerigoj, torturoj kaj aliaj nehumanaj aŭ malnobligaj agoj, seksperfortoj kaj aliaj seksaj atencoj, truditaj malaperoj», indikis Fatsah Uguerguz, prezidanto de la enketkomisiono de UN pri Burundo.

Malgranda lando de Orienta Afriko, najbaro de Ruando, Burundo estas scenejo de perfortoj de post la kontestata reelektado antaŭ du jaroj, de la prezidento Pierre Nkurunziza por tria mandato. Manifestacioj de la opozicio tiam estis perforte subpremitaj.

Plejmulte el la viktimoj de perfortoj estas junaj viroj, laŭ la enketistoj de UN, kiuj akuzas la reprezentantojn de la burunda Ŝtato – polico, armeo, spionservoj, membroj de la reganta partio…

Reage, la burunda registaro denuncis okcidentan komploton, kiu «ne efikos», dum la opozicio esperas, ke tiu raporto ĉesigos la nepunitecon en Burundo.